A Bizottság 410/90/EGK rendelete

(1990. február 16.)

a kivire vonatkozó minőségi előírások megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1119/89/EGK rendelettel [1] módosított, a gyümölcs- és zöldségpiac közös szervezéséről szóló, 1972. május 18-i 1035/72/EGK tanácsi rendeletre [2] és különösen annak 2. cikke (2) bekezdésére,

mivel az 1035/72/EGK rendelet a friss állapotban forgalomba kerülő, fogyasztásra szánt, minőségi előírással szabályozandó termékek körét felsoroló I. mellékletét a 1010/89/EGK tanácsi rendelet [3] a kivi hozzáadásával kiegészíti; mivel meg kell határozni az e termék minőségére vonatkozó előírásokat;

mivel ezen előírások alkalmazásának olyan hatással kell járnia, hogy megakadályozza a nem kielégítő minőségű termékek piacra kerülését, a termelőket a fogyasztói igények kielégítésére ösztönözze, valamint elősegítse a tisztességes piaci versenyfeltételek melletti kereskedelmet, ezáltal segítve a termelés jövedelmezőségének növekedését;

mivel a minőségi előírások az értékesítés minden szintjén alkalmazandók; mivel a hosszú távolságra történő szállítás, a bizonyos ideig tartó tárolás vagy különböző árukezelési műveletek hatására bizonyos fokú minőségromlás következhet be a termékek biológiai fejlődése vagy viszonylag romlandó jellege miatt; mivel ezért ezt a minőségromlást figyelembe kell venni a minőségi előírások alkalmazása során az elszállítást követő értékesítési szakaszokban; mivel az "extra" osztályba tartozó termékeket különösen gondosan kell válogatni és csomagolni, és egyedül a frissesség és a feszesség tekintetében kell eltérést megengedni;

mivel az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

A kombinált nómenklatúra 08109010 vámtarifaszáma alá tartozó, kivire vonatkozó minőségi előírások e rendelet mellékletében találhatók.

A minőségi előírások az 1035/72/EGK rendeletben maghatározott feltételek mellett az értékesítés minden szakaszában alkalmazandók.

Az elszállítást követő szakaszokban azonban a következő eltérések megengedettek:

- a frissesség és a feszesség kismértékű csökkenése,

- az "extra" osztályba nem tartozó termékek esetén a biológiai fejlődésből és romlandóságból eredő, enyhe minőségromlás.

2. cikk

Ez a rendelet 1990. október 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1990. február 16-án.

a Bizottság részéről

Ray Mac Sharry

a Bizottság tagja

[1] HL L 118., 1989.4.29., 12. o.

[2] HL L 118., 1972.5.20., 1. o.

[3] HL L 109., 1989.4.20., 3. o.

--------------------------------------------------

MELLÉKLET

A KIVIRE VONATKOZÓ MINŐSÉGI ELŐÍRÁSOK

I. A TERMÉK MEGHATÁROZÁSA

Ez a minőségi előírás a friss állapotban forgalomba kerülő, fogyasztásra szánt kivi (más néven "aktinídia") az Actinidia chinensis (Planch.) vagy Actinidia deliciosa (A. Chev., C. ., Liang és A. R. Ferguson) különböző fajtáira vonatkozik, az ipari felhasználásra szánt kivi kivételével.

II. A MINŐSÉGRE VONATKOZÓ ELŐÍRÁSOK

E minőségi előírás célja az értékesítésre előkészített és csomagolt kivi minőségi követelményeinek meghatározása.

A. Minimumkövetelmények

Az adott minőségi osztályra vonatkozó külön követelmények és megengedett eltérések mellett a kivi következő tulajdonságai valamennyi minőségi osztályra vonatkozóan kötelezőek:

- ép (de kocsánymentes),

- egészséges; nem lehet romlóhiba vagy más minőségcsökkenés miatt fogyasztásra alkalmatlan,

- tiszta, gyakorlatilag mentes minden látható idegen anyagtól,

- megfelelően kemény: nem puha, fonnyadt vagy üreges,

- jó formájú; nem lehet dupla vagy több részből összenőtt,

- gyakorlatilag mentes a kártevőktől,

- gyakorlatilag mentes a kártevők által okozott sérülésektől,

- rendellenes felületi nedvességtől mentes,

- idegen szagtól és/vagy íztől mentes.

A kivi legyen megfelelően fejlett és érett [1]. A kivi fejlettsége és állapota olyan legyen, hogy:

- kibírja a szállítást és az árukezelést, és

- megfelelő állapotban érkezzen meg a rendeltetési helyére.

B. Osztályozás

A kivi a következő három osztályba sorolható:

i. "Extra osztály"

Az ebbe az osztályba tartozó kivi legyen kiváló minőségű. Legyen jól fejlett, és rendelkezzen a fajtára jellemző tulajdonságokkal és színnel.

Legyen hibáktól mentes, eltekintve az egészen enyhe felületi héjhibáktól, amelyek nem rontják a termék minőségét, általános megjelenését vagy a csomagoló eszközben való megjelenését.

ii. I. osztály

Az ebbe az osztályba tartozó kivi legyen jó minőségű.

Legyen kemény, és a gyümölcs húsa legyen teljesen egészséges.

Rendelkeznie kell a fajta jellemzőivel. Az olyan hibák azonban, amelyek nem rontják a termék általános megjelenését, a minőségét, az eltarthatóságot és a csomagoló eszközben való megjelenést, megengedhetők a következő mértékig:

- enyhe alakhiba (de kinövésektől vagy torzulástól mentes),

- enyhe színhiba,

- felületi héjhibák, amelyek összterülete nem több mint 1 cm2,

- egy kis "Hayward varrat", amely hosszanti vonalakhoz hasonló, de nem megvastagodó.

iii. II. osztály

Ebbe az osztályba sorolandó az a kivi, amely nem elégíti ki a magasabb osztályok követelményeit, de megfelel a fenti minimumkövetelményeknek.

A gyümölcs legyen kellően tömör, és a gyümölcshús jelentősebb hibáktól mentes.

A következő hibák azonban megengedhetők, feltéve hogy a kivi megőrzi minőségi, eltarthatósági és megjelenési tulajdonságait:

- alakhibák,

- színhibák,

- héjhibák, mint pl. kis, begyógyult héjrepedések vagy forradásos/horzsolt foltok, amennyiben a teljes érintett terület nem haladja meg a 2 cm2 - t,

- több, erősebb "Hayward varrat", enyhe megvastagodással,

- enyhe zúzódások.

III. A MÉRETRE VONATKOZÓ ELŐÍRÁSOK

A méret megállapítása a gyümölcs tömege alapján történik.

Az "Extra" osztályban 90 gramm, az I. osztályban 70 gramm és a II. osztályban 65 gramm a legkisebb tömeg.

Egy csomagolási egységen belül a legnagyobb és a legkisebb gyümölcsök tömege közötti különbség nem haladhatja meg:

- a 15 grammot, a 85 gramm alatti gyümölcsök esetén,

- a 20 grammot, a 85 gramm és 120 gramm közötti gyümölcsök esetén,

- a 30 grammot, a 120 grammot meghaladó gyümölcsök esetén.

IV. A MEGENGEDETT ELTÉRÉSEKRE VONATKOZÓ ELŐÍRÁSOK

A feltüntetett osztály tekintetében előírt minőségi és méretbeli követelményektől a csomagolt termék minden csomagolási egységében eltérések engedhetők meg.

A. Minőségi eltérések:

i. "Extra" osztály:

A kivi legfeljebb 5 darabszázaléka vagy tömegszázaléka lehet olyan, amely nem felel meg az osztályra vonatkozó követelményeknek, de megfelel az I. osztály előírásainak, kivételesen beleértve az I. osztály megengedett eltéréseit is.

ii. I. osztály:

A kivi legfeljebb 10 darabszázaléka vagy tömegszázaléka lehet olyan, amely nem felel meg az osztályra vonatkozó követelményeknek, de megfelel az II. osztály előírásainak, kivételesen beleértve az II. osztály megengedett eltéréseit is.

iii. II. osztály:

A kivi legfeljebb 10 darabszázaléka vagy tömegszázaléka lehet olyan, amely sem a II. osztály előírásainak, sem az osztályra vonatkozó minimumkövetelményeknek nem felel meg, de nem lehet romlóhibás vagy bármilyen más módon olyan mértékben minőségcsökkent, ami a terméket fogyasztásra alkalmatlanná teszi.

B. Méreteltérések:

Minden osztályban:

A kivi 10 darabszázaléka vagy tömegszázaléka eltérhet az osztályra előírt legkisebb mérettől és/vagy a csomagoláson feltüntetett mérettől.

A gyümölcsök tömegének azonban közvetlenül a feltüntetett méret alatt vagy felett kell lennie úgy, hogy a legkisebb gyümölcs tömege elérje az "Extra" osztályban a 85 grammot, az I. osztályban a 67 grammot és a II. osztályban a 62 grammot.

V. A KÜLSŐ MEGJELENÉSRE VONATKOZÓ ELŐÍRÁSOK

A. Egyneműség

Minden csomagolási egység tartalma legyen egynemű, és csak azonos eredetű, fajtájú és minőségű kivit tartalmazhat.

A csomagolási egységek látható része a teljes belső tartalmat képviselje.

B. Csomagolás

A kivit úgy kell becsomagolni, hogy megfelelően védve legyen.

A csomagolási egységek belsejében használt anyagok legyenek újak, tiszták és olyan minőségűek, hogy a termékben semmiféle külső vagy belső elváltozást ne okozzanak. Csomagoláshoz, különös tekintettel a papírra, beleértve a kereskedelmi adatokat tartalmazó címkék feliratozását, felragasztását is, csak egészségre ártalmatlan színezékek, illetve ragasztóanyagok használhatók.

A csomagolási egységek minden idegen anyagtól legyenek mentesek.

Az "Extra" osztályú gyümölcsöket egysorosan, egymástól elkülönítve kell elhelyezni a csomagoló eszközben.

VI. A JELÖLÉSRE VONATKOZÓ ELŐÍRÁSOK

Minden csomagolási egység egyazon oldalán olvashatóan, letörölhetetlenül és kívülről jól láthatóan a következő adatokat kell feltüntetni:

A. Azonosító adatok:

Csomagoló és/vagy forgal mazó | neve és címe, vagy hivatalosan kiadott és elfogadott kódjele. |

B. a termék megnevezése:

- "kivi" és/vagy "Aktinídia", amennyiben a csomagolási egység tartalma kívülről nem látható,

- A fajta megnevezése (nem kötelező).

C. A termék eredete:

A származási ország, és esetleg a termesztési tájegység, illetve az ország, régió vagy helység megnevezése.

D. Kereskedelmi jelölések:

- minőségi osztály,

- legkisebb és legnagyobb gyümölcstömeg, ha a kivi nincs sorolva,

- a gyümölcsök darabszáma, ha a kivi sorolva van csomagolva.

E. Hivatalos ellenőrző jel

(nem kötelező).

[1] E követelménynek való megfelelés céljából a gyümölcsnek szüreteléskor legalább a Brix-teszt szerinti 6,2 %-os érettségi állapotban kell lennie.

--------------------------------------------------